Viața e în altă parte: toate cele 5 televiziuni de știri au strâns la căderea guvernului mai puțin de jumătate din audiența a 3 televiziuni de entertainment! Un film cu Bruce Willis, un serial românesc și un reality show au stârnit mai mult interes decât un eveniment vital pentru democrație, precum schimbarea Guvernului

marți, 16 ianuarie 2018, 1:53

România a ajuns o țară în care agenda oficială e tot mai segregată de agenda cetățeanului.

Filmele și reality show-urile spulberă evenimentele politice, chiar și cele cruciale precum căderea Guvernului.

Și un alt exemplu: cu ediția sa dedicată Regelui Mihai, revista Historia a ajuns deja la al treilea tiraj vândut integral, strângând 33.000 de exemplare, mai mult decât toate cotidienele politice la un loc.

Comparațiile pe audiențe și preferințele oamenilor sunt imperfecte și riscante.

Totuși.

Ieri, în ziua în care conducerea PSD a votat debarcarea premierului Mihai Tudose, televiziunile de știri au făcut breaking news, urmate de ediții speciale ale emisiunilor de știri sau de dezbateri.

Iată cum arată cifrele.

35,7% este reach-ul strâns de primele 3 televiziuni generaliste cu filme și show-uri între 20:00 – 23:00

15,4% este reach-ul adunat de cele 5 televiziuni de știri cu căderea guvernului între orele 20:00 – 23:00

E vorba despre câți telespectatori unici, diferiți, s-au uitat cel puțin un minut la Antena 3, România TV, Digi 24, B1 și Realitatea comparativ cu cei care au urmărit ProTV, Antena 1 și Kanal D.

În intervalul 20:00 – 23:00, la posturile de știri, luate împreună, s-au uitat 2,7 milioane de telespectatori diferiți.

În același interval, la ProTV, Antena 1 și Kanal D, tot împreună, s-au uitat 6,3 milioane de telespectatori diferiți.

Cifrele sunt calculate pe universul național, adică din cei 17,8 milioane de români care au acces la televizor.

Telespectatorii sunt unici pe categoria știri și entertainment, în sensul în care au fost numărați o singură dată chiar dacă același om s-a uitat la România TV și la Antena 3, de pildă, sau la ProTV și la Kanal D.

Care au fost programele?

Pe cele 5 televiziuni de știri: politică. Mai exact, relatări de la Comitetul Executiv al PSD, reacții după demisia lui Mihai Tudose și dezbateri despre cine va fi noul premier.

Pe ProTV: filmele ”Prințul”, cu Bruce Willis și John Cusack, și ”Teroare la etaj”.

Pe Antena 1: serialul românesc ”Fructul oprit”.

Pe Kanal D: reality show-ul Exatlon.

Performanța revistei Historia

Historia, revista lunară care-i are drept director pe Ion Cristoiu și redactor-șef pe Ion M. Ioniță, e deja la al treilea tiraj al numărului special dedicat Regelui Mihai.

33.000 de exemplare înseamnă cam de trei ori vânzările obișnuite ale Historiei

Cererea a fost atât de mare încât, de la 18.000 de exemplare inițial, s-a ajuns la 33.000 de exemplare.

”S-au vândut până și numerele anterioare ale revistei, cu alte teme, care îi aveau însă pe copertă pe Carol al II-lea și pe Ferdinand”, explică una dintre firmele de difuzare de pe piață.

Forțând câteva comparații, cu precizarea că situațiile nu se suprapun, desigur, cotidienele politice generaliste acreditate la BRAT, Adevărul, România liberă și Evenimentul zilei, nu adună împreună, într-o zi, acest tiraj.

Iar Elle și Avantaje, printre cele mai bine vândute lunare glossy, ajung la 9.000, respectiv 7.000 de exemplare, în timp ce revistele lunare de mașini mai vând azi, cu dificultate, 5.000 de exemplare.